On partio pułìtego el xe na asociasion intrà persone incomunae da na stesa finałità pułìtega o sia da na comun vizion su cuestion fondamentałi del zestionamento del Stato e de ła società o anca solché so temi spesìfeghi e partegołari. Ł'atività del partio pułìtego ła se èsplega inte el spàsio de ła vita pùblega e, inte łe atuałi democrasie raprezentative, ła ga par "ànbito prevałente" cheło ełetorałe. Drio ła definision de Max Weber, «Par partii a se ga da inténdar łe asociasion costituie col fin de atribuir ai propri cai na pozision de potensa drento de un grupo sociałe e ai propi miłitanti ativi pusibiłità par el parsevimento de fini ojetivi e/o par el parsevimento de vantaji personałi». Inte ła definision del pułitòłogo american Anthony Downs el ne dize che el partio pułitego el ze «na conpàzena de persone che łe serca de otegner el controło de ł’aparato goernativo drio de regołari ełesion». I ełementi sentrałi de łe definision łe xe de consevensa: El partio el ze na asociasion; El fin del partio el xe de influensar łe decizion pùbleghe; I fini del partio i xe otegnesti prinsipalmente traerso ła partesipasion a łe ełesion; Ła stratezia prinsipałe ła ze ł’ocupasion dei incarghi ełetivi.